Google lækker foto af uannonceret Pixel-telefon

Den næste generation af Pixel-telefoner er lige på trapperne, og Google har netop bekræftet alle rygterne med et nyt foto, der er dukket op på deres Google Store. Billedet viser en mand, der taler i en Pixel 8 Pro i farven Porcelain.

Hvad værre er, så er billedet ledsaget af en tekst, der udelukker enhver tvivl: “A person takes a call on a Pixel 8 Pro phone in Porcelain”.

Telefonen på billedet matcher de (utallige) læk, der har været i den seneste tid. Derfor kan vi nok godt regne med, at de læk der har været om telefonens indmad heller ikke rammer helt ved siden af.

Google Pixel 8-serien forventes at være bestykket med det nye Tensor G3 chipset, der er designet af Google. Pixel 8 vil have en 6,1 tommer AMOLED-skærm med 120 Hz og fuld HD-opløsning. Pixel 8 Pro får en 6,7 tommer AMOLED-skærm med adaptiv opdateringshastighed op til 120 Hz (LTPO).

Begge udgaverne vil være udstyret med den samme primære 50-megapixel kamerasensor, nemlig Samsung Isocell GN2.

Men Pixel 8 Pro får til gengæld en ny ultravidvinkel i form af Sonys 64-megapixel IMX787 sensor. Den samme sensor, der bruges som primær sensor i Pixel 7A.

Pixel 8-telefonerne vil kunne fås med enten 128 eller 256 gigabyte lagerplads – Pro’en dog med op til 512 gigabyte.

De forventes at blive officielt lanceret i første halvdel af oktober måned. Altså en måned efter at Apple har vist sine nye iPhone 15 telefoner frem.

Google lækker foto af uannonceret Pixel-telefon